钦定古今图书集成/明伦汇编/官常典/第485卷 > 梁椿
## 钦定古今图书集成/明伦汇编/官常典/第485卷 > 梁椿

按《周书》本传，“椿字千年，代人也。祖屈朱，魏昌平镇将。
父提，内正郎。椿初以统军从尔朱荣入洛，复从荣破
葛荣于滏口，以军功进授都将。后从贺拔岳讨平万
俟丑奴、萧宝夤等，迁中坚将军、屯骑校尉、子都督。普
泰初，拜征西将军、金紫光禄大夫。二年，除高平郡守，
封卢奴县男，邑一百户。大昌元年，进授都督。从太祖”
平侯莫陈悦，拜卫将军、右光禄大夫。大统初，进爵栾
城县伯，增邑五百户。出为陇东郡守，寻进爵为公，增
邑五百户。迁梁州刺史。从复弘农，战沙苑，与独孤信
入洛阳。从宇文贵破东魏将尧雄等，累有战功。授车
骑大将军、仪同三司、大都督。从战河桥，进爵东平郡
公，增邑一千户。俄迁侍中、骠骑大将军、开府仪同三
司。七年，从于谨讨稽胡刘平伏椿，擒其别帅刘持塞。
又从独孤信讨岷州羌梁企定，破之，除清州刺史。在
州虽无他政绩，而夷夏安之。十三年，从李弼赴颍川
援侯景，别攻阎韩镇，斩其镇城，徐卫城主卜贵洛率
军士千人降。以功增邑四百户。孝闵帝践阼，除华州
刺史，改封清陵郡公，增邑通前三千七百户。二年，入
为少保，转少傅。保定元年，拜大将军，卒于位。赠恒鄜
延丹宁五州诸军事、行恒州刺史，谥曰烈。椿性果毅，
善于抚纳，所获赏物，分赐麾下，故每践敌场，咸得其
死力。雅好俭素，不营赀产，时论以此称焉。